KIRJALLINEN KYSYMYS E-0967/00

esittäjä(t): Colette Flesch (ELDR) komissiolle

(31. maaliskuuta 2000)

Aihe: Uudet teknologiat ja koulutus

Informaatioteknologian huippua edustavien yritysten kokouksessa Brysselissä maaliskuussa 2000 painotettiin tarkoituksenmukaisesti koulutettujen uusien teknologioiden taitajien kasvavaa puutetta. Yritykset painottivat myös sellaisen menettelytapojen tärkeyttä, joka rohkaisee riskien ottoon ja keksintöjen kehittämiseen. Jos asialle ei Euroopassa viipymättä tehdä jotakin, voi tutkimusten mukaan käydä niin, että 1.7 miljoonaa työpaikkaa jää täyttämättä vuonna 2003, koska tarkoituksenmukaisesti koulutettua työvoimaa ei ole riittävästi. Voiko komissio kertoa, mitä se aikoo tehdä vastatakseen nopeasti näihin kahteen modernin talouden mukanaan tuomaan haasteeseen?

Anna Diamantopouloun komission puolesta antama vastaus

(19. kesäkuuta 2000)

Komissio ja jäsenvaltiot ovat jo ryhtyneet käytännön toimiin vastatakseen arvoisan parlamentin jäsenen mainitsemaan kahteen haasteeseen. Toimet liittyvät erityisesti 23.24. maaliskuuta 2000 järjestetyn Lissabonin Eurooppa-neuvoston valmisteluihin.

On merkkejä siitä, että joissakin jäsenvaltioissa ammatilliset valmiudet eivät enää vastaa monien uudenlaisten työtehtävien vaatimuksia. Viimeaikaisista yksityissektorin tutkimuksista käy muun muassa ilmi, että vuonna 1998 oli täyttämättä noin puoli miljoonaa tietotekniikan työpaikkaa. Työvoimapulan odotetaan pahenevan ja olevan suuruudeltaan noin 1,23 miljoonaa työpaikkaa vuoteen 2002 mennessä.

Työvoiman tarjonnan ja kysynnän epätasapaino johtuu osittain joidenkin alojen voimakkaasta kasvusta mutta paljolti siitä, että tieto- ja viestintätekniikan valmiuksia ei ole riittävästi tarjolla työikäisille, jotka eivät siten kykene sopeutumaan tuotantotapojen teknisiin ja organisaatiomuutoksiin. Taloudellisen toiminnan painopisteen siirtyminen tietoon ja innovaation perustuvaan toimintaan merkitsee lisäksi sitä, että yhä useammat työpaikat edellyttävät mahdollisuutta ja valmiuksia käyttää tieto- ja viestintätekniikkaa.

Osaamisvajeen kurominen umpeen on tärkeää erityisesti niissä jäsenvaltioissa, joissa on korkea työttömyysaste. Tähän tarvitaan nopeita toimia jäsenvaltioilta ja muilta tahoilta, varsinkin työmarkkinaosapuolilta. Työllisyysstrategioita tietoyhteiskunnassa käsittelevässä komission tiedonannossa(1) asetetaan käytännön toimintatavoitteita kuten tieto- ja viestintätekniikan käyttömahdollisuuksien edistäminen kouluissa ja tämän tekniikan saattaminen osaksi oppimisprosessia sekä tavoitteita työntekijöiden soveltuvalle koulutukselle varsinkin perinteisillä sektoreilla.

Lissabonin Eurooppa-neuvosto laati kunnianhimoisen toimintasuunnitelman käytännön tavoitteineen ja aikatauluineen. Tarkoituksena on edistää tieto- ja viestintätekniikkaan liittyvää toimintaa ja antaa yhteisön työvoimalle riittävät tieto- ja viestintätekniikan valmiudet. E-Europpa -aloitteen(2) mukaisesti käytössä olevia välineitä tarkastetaan alkuvaiheen rahoituksen parantamiseksi siten, että se saadaan kolminkertaistettua vuoden 2003 loppuun mennessä. Lisäksi ehdotetaan uudenlaisia pääomanhankinnan muotoja ja pyritään siihen, että yleiseurooppalaisten riskipääomamarkkinoiden syntyä ehkäisevät tekijät saadaan poistetuksi vuoden 2003 loppuun mennessä. Televiestintämarkkinat vapautetaan vuoden 2001 loppuun mennessä ennen muuta avaamalla vielä suljetut markkina-alueet kilpailulle. Tämän ohella edistetään tutkimuksen, yritysten ja investoijien välisien yhteyksien tiivistymistä.

(1) KOM(2000) 48 lopullinen.

(2) KOM(1999) 687 lopullinen.